En person er blevet alvorligt forbrændt og en anden lettere forbrændt ved en eksplosionsbrand på et skib på Karstensens Skibsværft i Skagen. - Den ene person er blevet fløjet med helikopter til Rigshospitalet og den anden er blevet fløjet til Aalborg Universitetshospital, siger vagtchef ved Nordjyllands Politi Mogens Hougesen. Yderligere tre personer er blevet kørt med ambulance til Aalborg Universitetshospital for at blive tjekket for røgforgiftning. Eksplosionen og branden skete, da man skulle begynde på noget svejsearbejde. - Og da man så tænder svejseapparatet, sker eksplosionen, siger vagtchefen. Alarmen indløb klokken 07.53 og klokken 9 er politiet stadig til stede. - Det er under kontrol deroppe, men vi bliver der i hvert fald til Arbejdstilsynet ankommer, siger vagtchefen.

Opsummering:
To personer er blevet forbrændt ved eksplosion på skib i Skagen. Yderligere tre er sendt til tjek for røgforgiftning.